แรงขายกลุ่มรถยนต์ฉุดตลาดหุ้นยุโรปปิดลบ
ตลาดหุ้นยุโรปปิดปรับตัวลงเมื่อคืนนี้ (16 ส.ค.) เนื่องจากหุ้นกลุ่มรถยนต์ร่วงลงอย่างหนัก หลังจากมีรายงานว่ากระทรวงยุติธรรมสหรัฐเตรียมดำเนินคดีอาญากับบริษัทโฟล์คสวาเกน อันเนื่องมาจากการโกงผลทดสอบการปล่อยมลพิษในรถยนต์ดีเซล
17 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.8% ปิด (16 ส.ค.) ที่ 343.32 จุด, ดัชนี CAC-40 ตลาดหุ้นฝรั่งเศสปิดที่ 4,460.44 จุด ลดลง 37.42 จุด หรือ -0.83%, ดัชนี DAX ตลาดหุ้นเยอรมันปิดที่ 10,676.65 จุด ลดลง 62.56 จุด หรือ -0.58% และดัชนี FTSE 100 ตลาดหุ้นลอนดอนปิดที่ 6,893.92 จุด ลดลง 47.27 จุด หรือ -0.68%
หุ้นกลุ่มรถยนต์ร่วงลง หลังมีรายงานว่า กระทรวงยุติธรรมสหรัฐเตรียมสืบสวนความผิดทางอาญากับบริษัทโฟล์คสวาเกน หลังพบหลักฐานการโกงผลทดสอบการปล่อยมลพิษในรถยนต์ดีเซล อัยการของรัฐบาลกลางสหรัฐได้หารือเบื้องต้นกับทนายความของผู้ผลิตรถยนต์รายใหญ่สัญชาติเยอรมนี และกำลังดำเนินการสืบสวนเพิ่มเติม โดยคาดว่าผลการสืบสวนครั้งนี้จะส่งผลให้โฟล์คสวาเกนต้องจ่ายค่าปรับเป็นเงินหลายล้านดอลลาร์
ทั้งนี้ หุ้นโฟล์คสวาเกนร่วงลง 1.7% หุ้นเรโนลท์ ดิ่งลง 3.2% หุ้นเปอร์โยต์ ร่วงลง 2.2% และหุ้นเฟี๊ยต ไคร์สเลอร์ ปรับตัวลง 1.7% นอกจากนี้ ตลาดหุ้นยุโรปยังได้รับแรงกดดันจากรายงานของศูนย์วิจัยเศรษฐกิจยุโรป หรือ ZEW ซึ่งระบุว่า ดัชนีความเชื่อมั่นทางเศรษฐกิจของเยอรมนีในเดือนส.ค. เพิ่มขึ้น 7.3 จุด สู่ระดับ +0.5 จุด แต่ยังคงต่ำกว่าระดับ +24.2 ซึ่งเป็นระดับเฉลี่ยในระยะยาว